《沈庄樗古隶歌》
清代·李崧

银光横陈泻寒玉，力排龙虎断鳌足。兵甲销磨古战场，折戟沉沙遗锈镞。

是谁作此古隶书，庄樗先生出凡俗。先生耆年鬓萧骚，手模碑版情偏豪。

苍崖古庙及破冢，每过其处常周遭。一点一画无假借，心摹手追不轻下。

青霄纷纷乱粟雨，魍魉呼号鬼神诧。秦有程邈汉蔡邕，钟繇梁鹄称神工。

有唐鼎足韩蔡李，兼擅数子推玄宗。

国初顾苓与郑簠，大江以南称两雄。苓也谨严笔屈铁，簠也流宕徒横从。

先生奋起更超越，网罗今古无遗踪。赠予长笺并短幅，大如盆盎细如粟。

玉轴牙签座上陈，周鼎商彝眩人目。海阳程旭吾及门，善写丹青颇得名。

一见法书狂叫绝，临摹面壁搜杳冥。苦心经营忘昼夜，形枯神瘁戕其生。

呜呼！造物毓才禀元气，君之精力雄健谁能争？

作者简介：江苏无锡人，字静山，号芥轩。布衣，隐居不仕。居鹅湖之洗香园。工诗，善画芦雁。年七十余，两目尽盲，犹口占诗，令幼孙书之。八十余始卒，约在乾隆初年。有《芥轩诗集》、《浣香词》。